আগেই ইচ্ছা প্রকাশ করেছিলেন। চিকিত্সকদের অনুমতি নিয়ে সোমবার সন্ধ্যায় বাড়ি ফিরলেন অভিষেক বন্দ্যোপাধ্যায়। 
গত ১৮ অক্টোবর হুগলির সিঙ্গুরের কাছে দুর্ঘটনায় আহত তৃণমূল সাংসদ মিন্টো পার্কের যে বেসরকারি নার্সিংহোমে চিকিত্সাধীন ছিলেন, তাদের তরফে এদিন জানানো হয়েছে, বাঁ-চোখের ভিতরে অস্ত্রোপচারের জায়গার সেলাই না-কেটেই বাড়ি ফিরেছেন সাংসদ। তবে তাঁর বাঁ’গালের ক্ষতস্থানের সেলাই কেটে দেওয়া হয়েছে। 
এদিন সকাল থেকেই নার্সিংহোম সংলগ্ন লাউডন স্ট্রিটে ভিড় বাড়তে থাকে তৃণমূলকর্মীদের। তাঁদের হাতে অভিষেকের সুস্থতা কামনা করে ব্যানার-প্লাকার্ড-ফুল। একসময় যানজটও তৈরি হয়। কিছু সময়ের জন্য শেক্সপিয়র সরণি থানার সামনের রাস্তা থেকে গাড়ি অন্য দিকে ঘুরিয়ে দেওয়া হয়। পরে রাস্তার দু’ধারে ব্যারিকেড করে পুলিশ যান চলাচল স্বাভাবিক করে। দুই ২৪ পরগনা, হাওড়া, হুগলি, নদিয়া থেকে একাধিক ম্যাটাডর, গাড়ি করে দলীয় কর্মী এবং স্থানীয় নেতারা এসেছিলেন। দুপুরে সেই ভিড় ফাঁকা হয়ে গেলেও ফের বিকালে ভিড় জমে। 
সওয়া ৫টা নাগাদ অভিষেকের গাড়ি নার্সিহোম থেকে বেরিয়ে আটকে যায় অনুগামীদের ভিড়ে। গাড়ির কাচ নামিয়ে হাত নাড়েন চালকের পিছনে বাঁ’দিকের আসনে বসা অভিষেক। চোখে কালো চশমা। পরনে নীল-কালো চেক শার্ট। বাম চোখের নীচে ফোলা কমে গিয়েছে। অস্ত্রোপচার হওয়া অংশের উপরের দিকে লিউকোপ্লাস্ট লাগানো ছিল। হাত নাড়ার পর কাচ তুলে অভিষেক হরিশ চ্যাটার্জি স্ট্রিটের বাড়ির উদ্দেশে চলে যান।     
অভিষেক ছাড়া পাওয়ার সময় সেখানে ছিলেন মন্ত্রী ইন্দ্রনীল সেন, বিধানসভার উপ মুখ্যসচেতক তাপস রায়, মানস ভুঁইয়ার মতো একাধিক নেতা। আজ, মঙ্গলবার ভাইফোঁটা। এদিন সকালে অভিষেক বাড়ি ফিরতে চেয়ে কর্তৃপক্ষকে বার্তা দেন। তারপরেই অভিষেকের চিকিত্সায় যুক্ত ১৯ সদস্যের মেডিক্যাল বোর্ড আলোচনায় বসে। বিষয়টি স্বীকার করে নিয়ে নার্সিংহোমের সিইও প্রদীপ টন্ডন বলেন, ‘‘সাংসদ নিজেই আমাদের অনুরোধ করেন। তিনি বাড়ি ফিরে চিকিত্সকদের পরামর্শ অনুযায়ী চলবেন বলে জানিয়ে সোমবার সকালে আবার অনুরোধ করেন। তারপর মেডিক্যাল বোর্ড সবকিছু পরীক্ষা করে দেখে।’’
বিকেল সাড়ে ৪টা নাগাদ বৈঠকে বসে বোর্ড। অভিষেককে ‘ডিসচার্জ’ করার সিদ্ধান্ত নেওয়া হয় ৫টা নাগাদ। চিকিত্সকেরা অভিষেককে পরামর্শ দেন, ১০ থেকে ১৫ দিন বাড়িতে থাকতে হবে। কেউ সাক্ষাত্ করতে পারবেন না। নার্সিংহোমের সিইও বলেন, ‘‘আগামী বৃহস্পতিবার বা শুক্রবার সাংসদকে ফের আসতে হবে অস্ত্রোপচার হওয়া অংশের সেলাই কাটানোর জন্য। চোখ ভাল আছে। স্বাভাবিক খাবার খেতে পারবেন। বাড়িতে স্বাভাবিক ঘোরাঘুরিও করতে পারবেন।’’ নার্সিংহোমের বিবৃতিতে জানানো হয়, অভিষেকের বাম দিকের গালের উপর ক্ষতস্থানের সেলাই কাটা হয়েছে রবিবার।